Chinese steel Aussies, Yanks se kollig | Netwerk24
29 Julie 2021 12:33
China het Donderdag 'n reuse-opskudding in die Olimpiese swembad in Tokio veroorsaak toe sy vrouespan in die 4x200 m-vryslagaflos goud in 'n wêreldrekordtyd verower het.
China se triomfantelike 4x200 m-vryslagaflosspan met hul goue medaljes. Van links is Yang Junxuan, Zhang Yufei, Li Bingjie en Tang Muhan. Foto: Getty Images
Die Chinese het in 'n tyd van 7:40.33 gewen, gevolg deur Amerika (7:40.73) en die groot gunsteling vooraf, Australië (07:41.29). Al drie spanne het vinniger as die vorige wêreldrekord (7:41.50, wat Australië in 2019 opgestel het) geswem.
Een lid van China se triomfantelike viertal, Zhang Yufei, het 'n uur voor dié afloswedren die goue medalje in die 200 m-vlinderslag gewen en eers daarna gehoor dat sy aan die 4x200 m-vryslagaflos sou deelneem.
Die ander lede van die Chinese span was Yang Junxuan, Tang Muhan en Li Bingjie.
Die Chinese het die vroeë voortou geneem en uiteindelik moes Li 'n sterk eindpoging deur die Amerikaanse ster Katie Ledecky afweer om goud te beklink.
Die Chinese het agterna gesê hul mikpunt was om die bronsmedalje te wen en dat hulle hul stoutste verwagtinge oortref het. – Reuters